З юнакоў, якіх бачым і ў нашай газеце, Людміла Дзёміна называе Максіма Ямшчыкова. Ён у ансамблі з восені 2016-га, дзевяцікласнік: “Вучыцца ў ДШМ “Гармония” па класе вакалу. Вельмі адказны юнак, з добрым слыхам і голасам”. А Дзмітрый Матросаў амаль што два гады ў “Купалінцы”: “Першы год ён праводзіў на рэпетыцыі Вольгу Мачалаву, потым і сам вырашыў спяваць. Старанны юнак”. Толькі з восені ў гурце Ваня Мартыненка, дзесяцікласнік, у яго бас з адметным тэмбрам: “Ваня ў нас, мяркую, гэта будучы матэматык або праграміст”. І, нарэшце, унук Людмілы Іванаўны Віталь Шылкін, які ўжо дзесяцікласнік, — гэта пастаянны фотограф і відэааператар. “Такія ў нас выдатныя хлопцы!” — падводзіць рысу Людміла Дзёміна.